MT Il-Ġurnal Uffiċjali tal-Unjoni Ewropea C 51/22

Opinjoni tal-Kumitat Ewropew tar-Reġjuni – Standards ta’ remunerazzjoni fl-impjieg fl-UE

(2016/C 051/04)

Relatur: Mick ANTONIW (UK/PSE), Membru tal-Assemblea għal Pontypridd

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Leġittimità tad-dibattitu

1. jirrimarka li r-responsabbiltà għall-politika soċjali u dwar l-impjieg tinsab primarjament f’idejn il-gvernijiet nazzjonali jew reġjonali, li l-UE għandha kompetenza ta’ koordinazzjoni f’dan il-qasam, u li kull inizjattiva tal-UE dwar l-istandards tal-pagi Ewropej trid tirrispetta l-prinċipju tas-sussidjarjetà;

2. ifakkar li, skont stħarriġ tal-Ewrobarometru dwar l-attitudnijiet taċ-ċittadini lejn il-faqar, il-maġġoranza l-kbira (73 %) tqis li l-faqar huwa problema mifruxa f’pajjiżhom u jridu li tittieħed azzjoni urġenti fil-livell nazzjonali (89 %) u fil-livell tal-UE (74 %) li tindirizza l-problema (1);

3. jafferma li d-dritt tal-ħaddiema kollha li jaqilgħu remunerazzjoni ġusta u suffiċjenti għal standard ta’ għixien deċenti għalihom u għall-familji tagħhom huwa stipulat fil-Karta Soċjali Ewropea li ġie aċċettat minn kważi l-Istati Membri kollha tal-UE;

4. jaħseb li l-leġittimità demokratika tal-Unjoni Ewropea tissaħħaħ jekk iċ-ċittadini Ewropej jirrikonoxxu li l-progress soċjali qed jiġi indirizzat ukoll meta d-dimensjoni tal-impjieg u tas-soċjetà jiġu integrati bis-sħiħ fiċ-ċiklu annwali tal-koordinazzjoni tal-politika ekonomika (is-Semestru Ewropew), flimkien mal-promozzjoni tat-tkabbir;

5. ifakkar li l-Unjoni Ewropea ħadet l-impenn li tilħaq l-Għanijiet ta’ Żvilupp tal-Millennju tan-Nazzjonijiet Uniti u li tikkonforma mar-Riżoluzzjoni li tiddikjara t-Tieni Deċennju tan-Nazzjonijiet Uniti għall-Eradikazzjoni tal-Faqar (2008-2017);

6. jinnota li fil-preżent il-Konvenzjoni C94 tal-ILO dwar il-klawżoli tax-xogħol fil-kuntratti pubbliċi hija vinkolanti f’disa’ Stati Membri tal-UE, u hija applikata b’mod volontarju f’oħrajn. Madankollu, għandhom jiġu ċċarati inkonsistenzi legali possibbli bejn il-Konvenzjoni C94 tal-ILO u t-Trattat tal-UE;

7. jieħu nota tat-talbiet mill-Parlament Ewropew fir-rigward tal-ħruġ tal-pagi minimi (2), inkluża l-aħħar stedina lill-Kummissjoni Ewropea biex “flimkien mal-partijiet interessati kollha, tesplora l-possibilitajiet kollha biex l-UEM tissaħħaħ u ssir aktar reżistenti u twassal aktar għat-tkabbir, l-impjiegi l-istabilità, b’dimensjoni soċjali intiża biex iżżomm l-ekonomija tas-suq soċjali tal-Ewropa, filwaqt li tirrispetta d-dritt għal negozjar kollettiv, u li tiżgura l-koordinament tal-politiki soċjali tal-Istati Membri taħt il-kappa tagħha, inkluża l-paga minima jew mekkaniżmu ta’ dħul xieraq proprju għal kull Stat Membru u deċiż minnu” (3);

Pagi minimi u pagi deċenti

8. jafferma li l-faqar u l-esklużjoni soċjali jxekklu eżistenza deċenti, u b’hekk idgħajfu d-drittijiet fundamentali tal-persuni u jissuġġerixxi li l-Istati Membri kollha għandhom jiżguraw eżistenza dinjituża għall-persuni – pereżempju billi jipprovdu s-servizzi meħtieġa biex jiġi żgurat għajxien deċenti għalihom – u għandhom isegwu politiki, speċjalment dawk marbutin mas-suq tax-xogħol u l-qasam soċjali, li jiżguraw pagi ġusti tul iċ-ċiklu tal-ħajja tax-xogħol;

9. jenfasizza l-urġenza ta’ din il-kwistjoni peress li l-faqar u l-inugwaljanzi soċjali żdiedu wara l-kriżi ekonomika fl-UE, u li l-politiki sussegwenti ta’ awsterità biss ħarrxu l-problema; l-għadd ta’ persuni fir-riskju tal-faqar kiber u n-nisa u t-tfal intlaqtu b’mod partikolari;

10. jenfasizza li l-għan ta’ tnaqqis tal-faqar tal-istrateġija Ewropa 2020 jidher li ddgħajjef u għandu jiġi analizzat mill-ġdid fir-reviżjoni li jmiss tal-Ewropa 2020, peress li l-għadd ta’ persuni f’riskju ta’ faqar tela’ minn 114-il miljun fl-2009 għal 124 miljun fl-2012 (4);

11. jilqa’ b’sodisfazzjon il-fatt li ħafna mill-Istati Membri tal-UE għandhom reġimi tal-paga minima stabbiliti bil-liġi jew li ntlaħaq ftehim dwarhom permezz ta’ negozjar kollettiv. Il-kwistjonijiet relatati mal-issettjar tal-pagi huma fil-kompetenza u r-responsabbiltà tal-Istati Membri u/jew l-imsieħba soċjali nazzjonali. Għalhekk jeħtieġ li jiġu rispettati bis-sħiħ l-awtonomija tal-imsieħba soċjali u d-dritt tagħhom li jikkonkludu ftehimiet kollettivi dwar il-pagi;

12. jenfasizza li r-reġimi tal-paga minima jvarjaw ħafna u jinnota li f’xi pajjiżi l-livell stabbilit huwa taħt il-50 % tal-paga medja (5), u li l-faqar fost dawk li jaħdmu huwa wkoll problema li qed tikber;

13. jirrikonoxxi r-rwol ewlieni tan-negozjar kollettiv fl-issettjar tal-pagi minimi, iżda jirrimarka li f’ħafna setturi u SMEs, ma jeżistux ftehimiet settorjali u li għalhekk xi ħaddiema huma esklużi. Il-KtR jitlob lill-imsieħba soċjali nazzjonali jsaħħu d-djalogu soċjali fil-livell nazzjonali, reġjonali u lokali;

14. isostni li, għaldaqstant, l-Istati Membri għandhom jiġu mħeġġa jadottaw paga ġusta indikattiva, orjentata lejn l-użu ta’ 60 % tal-livell medjan tal-paga bħala valur referenzjarju, u bbażata fuq baġits ta’ referenza (6), li huma pakkett ta’ oġġetti u servizzi li persuna jkollha bżonn biex tgħix ħajja ta’ standard deċenti, flimkien ma’ sett ta’ termini u kundizzjonijiet ekwi ta’ impjieg. Skont studju reċenti tal-Eurofound (7), abbażi taċ-ċifri tal-2010, medja ta’ 16 % tal-impjegati kollha tal-UE kellhom jibbenefikaw minn xenarju ipotetiku ta’ paga minima stabbilita għal 60 % tal-paga nazzjonali medjana;

15. jiġbed l-attenzjoni dwar il-ħidma mwettqa min-Netwerk Ewropew tal-Baġits ta’ Referenza biex jiżviluppa metodoloġija komuni għal baġits ta’ referenza fl-Ewropa b’tali mod li l-kontenut tagħhom, bħal pereżempju x-xirja tal-ikel, ikun komparabbli fost l-Istati Membri;

16. jenfasizza l-fatt li d-dejn privat, li fiż-żona tal-euro laħaq il-126 % tal-PDG fl-2014 meta mqabbel ma’ 92 % fil-każ tad-dejn pubbliku, huwa fattur li jaggrava s-sitwazzjoni ta’ livell baxx ta’ konsum u tnaqqis fl-investiment; jissuġġerixxi li strutturi ta’ pagi ġusti huma stabilizzaturi ekonomiċi importanti u għodda ewlenija li tagħti spinta lill-kompetittività mhux marbuta mal-prezzijiet, u b’hekk iservu bħala xprun sinifikanti tat-tkabbir ekonomiku u jgħinu fl-evitar tal-istaġnar; barra dan, bil-għan li jiġi żgurat li l-introjtu tal-familji jkun iżjed sikur, għandha tingħata attenzjoni lill-introduzzjoni ta’ proċedura ta’ ġestjoni tal-insolvenza fil-livell Ewropew li tkun tindirizza, fost oħrajn, il-kundizzjonijiet tal-esproprjazzjoni ta’ proprjetà immobbli tad-djar tal-familji;

17. isostni li paga ġusta tfisser li s-settur pubbliku jista’ ma jkollux għalfejn jipprovdi appoġġ jew jipprovdi biss ftit appoġġ lil individwi li jkunu qed jaħdmu full-time permezz ta’ top-ups jew krediti tat-taxxa, u dan jista’ potenzjalment jgħin lill-Istati Membri jirrispettaw l-obbligi fiskali tagħhom;

18. jipproponi li jiġu kkunsidrati dispożizzjonijiet dwar il-paga minima flimkien ma’ termini u kundizzjonijiet ta’ impjieg b’mod partikolari fil-kuntest ta’ arranġamenti flessibbli u speċifiċi;

19. isostni li paga ġusta, flimkien ma’ patti u kundizzjonijiet ta’ impjieg ekwi u sistema ta’ protezzjoni soċjali adatta huma wħud mill-prerekwiżiti għall-kompetizzjoni ġusta bejn l-Istati Membri tal-UE sabiex dawn ma jimminawx lil xulxin permezz ta’ “ġirja lejn l-iktar livell baxx” u d-“dumping soċjali”;

20. jenfasizza li din il-kwistjoni hija partikolarment importanti fid-dawl tad-Direttiva dwar il-ħaddiema stazzjonati u d-deċiżjonijiet sussegwenti tal-Qorti tal-Ġustizzja tal-Unjoni Ewropea, li wasslu biex il-kumpaniji ma jkollhomx għalfejn jirrispettaw ftehimiet dwar il-paga minima settorjali li ma ġewx iddikjarati bħala applikabbli b’mod ġenerali (8);

21. iħeġġeġ lill-awtoritajiet nazzjonali u reġjonali biex japplikaw bis-sħiħ id-Direttiva dwar l-Infurzar tal-Liġi dwar l-Istazzjonar ta’ Ħaddiema u, f’dan ir-rigward, jistenna bil-ħerqa r-reviżjoni mħabbra mill-Kummissjoni Ewropea tal-leġiżlazzjoni attwali li tapplika għall-ħaddiema stazzjonati, bil-għan li jiġi miġġieled id-dumping soċjali u li l-istess xogħol fl-istess post għandu jitħallas bl-istess mod fl-UE kollha;

22. jemmen li d-dibattitu ulterjuri f’dan il-qasam jista’ jibbaża b’mod speċjali fuq l-Artikoli 9 u 156 tat-TFUE u, biex jiġi żgurat ir-rispett tal-prinċipji tas-sussidjarjetà u tal-proporzjonalità, għandu jitkompla permezz ta’ proċessi mhux vinkolanti bħall-Metodu Miftuħ ta’ Koordinazzjoni u bħala parti mis-Semestru Ewropew, li diġà indirizza kwistjonijiet ta’ pagi;

23. barra minn hekk, isostni li l-pagi ġusti bħala fattur ekonomiku jistgħu jiġu indirizzati wkoll fir-Rakkomandazzjonijiet Speċifiċi għall-Pajjiż, li diġà jinkludu l-iffissar tal-pagi fil-qasam tas-suq tax-xogħol u jindirizzaw ukoll il-moderazzjoni tal-pagi;

24. jirrikonoxxi li l-pagi minimi jvarjaw konsiderevolment fost dawk l-Istati Membri tal-UE li japplikawhom. Jenfasizza li pagi ġusti adatti għal kull Stat Membru u deċiżi minnu jew permezz tal-liġi jew tan-negozjar kollettiv, u dejjem b’rispett sħiħ tat-tradizzjonijiet u l-prattiki tiegħu, jistgħu jikkontribwixxu biex jintlaħaq l-għan tal-Istrateġija Ewropa 2020 sabiex 20 miljun persuna joħorġu mill-faqar u l-esklużjoni soċjali;

25. jissuġġerixxi li l-pagi ġsuti jistgħu jgħinu biex jiġu indirizzati l-livelli inaċċettabbli ta’ inugwaljanza fl-Ewropa li huma sors ta’ tħassib għall-koeżjoni soċjali, kwistjoni politika u theddida għat-tkabbir potenzjali tal-UE fil-futur;

26. jiġbed l-attenzjoni għall-eżempji tajbin fl-Istati Membri fejn il-ħaddiema b’pagi baxxi jirrappreżentaw proporzjon żgħir tan-numru totali tal-impjegati. Fi tlieta minn dawn l-Istati Membri – l-Iżvezja, id-Danimarka u l-Italja – ma hemmx pagi minimi statutorji jew dikjarazzjoni dwar in-natura ġeneralment vinkolanti tan-negozjar kollettiv, minkejja dan, f’dawn il-pajjiżi l-iffissar tal-pagi jaħdem tajjeb abbażi tat-tradizzjonijiet u l-prattiki (9);

Dimensjoni reġjonali

27. iħeġġeġ lill-awtoritajiet lokali u reġjonali biex jieħdu rwol ta’ tmexxija, fil-kapaċità tagħhom bħala impjegaturi, u jaħdmu biex jiżguraw pagi ġusti għall-impjegati tagħhom u jappella għall-iskambju tal-aħjar prattiki fil-livell tal-UE;

28. jilqa’ wkoll il-fatt li xi awtoritajiet pubbliċi fil-livell lokali u reġjonali użaw il-politiki tal-akkwist tagħhom biex jinkoraġġixxu u jesiġu lill-kuntratturi jħallsu pagi ġusti lill-persunal tagħhom. Għal dan l-għan, jinnota b’sodisfazzjon li d-Direttiva 2014/24/UE tal-Parlament Ewropew u tal-Kunsill tas-26 ta’ Frar 2014 dwar l-akkwist pubbliku, li se jidħol fis-seħħ f’April 2016, isemmi espliċitament li l-applikazzjoni ta’ termini u kondizzjonijiet ta’ impjieg li huma aktar favorevoli għall-ħaddiema m’għandhomx jinżammu lura (Premessa 37) u jistipula li l-awtoritajiet kontraenti ma jistgħux jużaw il-prezz biss jew l-ispiża biss bħala l-kriterju uniku għall-għoti ta’ kuntratti pubbliċi (Artikolu 67). Barra minn hekk, jilqa’ b’sodisfazzjon kbir is-Sentenza tal-Qorti tal-Ġustizzja tal-UE fil-Kawża C-115/15 (tas-17 ta’ Novembru 2015), li tistipula li l-liġi tal-UE ma tipprekludix l-esklużjoni minn proċedura għall-għoti ta’ kuntratt ta’ offerent li jirrifjuta li jintrabat li jħallas il-paga minima lill-persunal ikkonċernat (10).

Brussell, it-3 ta’ Diċembru 2015. Il-President tal-Kumitat Ewropew tar-Reġjuni Markku MARKKULA

(1) Rapport speċjali tal-Ewrobarometru dwar il-faqar u l-esklużjoni soċjali (2010).

(2) Riżoluzzjonijiet tal-Parlament Ewropew dwar: 1) “Ir-rwol tad-dħul minimu fil-ġlieda kontra l-faqar u l-promozzjoni ta’ soċjetà inklużiva fl-Ewropa”, adottata fl-20 ta’ Ottubru 2010 (2010/2039(INI)), u 2) dwar “Il-Pjattaforma Ewropea kontra l-faqar u l-esklużjoni soċjali”, adottata fil-15 ta’ Novembru 2011 (2011/2052(INI)).

(3) Riżoluzzjoni tal-Parlament Ewropew dwar il-Programm ta’ Ħidma tal-Kummissjoni għall-2016 (2015/2729 (RSP)), punt 16.

(4) COM(2014) 130 final – Evalwazzjoni tal-istrateġija tal-Ewropa 2020 għal tkabbir intelliġenti, sostenibbli u inklussiv.

(5) “Contours of a European Minimum Wage Policy”: Studju ta’ Thorsten Schulten, Friedrich Ebert Stiftung, Ottubru 2014 http://epsu.org/IMG/pdf/Contours_of_a_Minimum_Wage_Policy_Schulten.pdf

(6) COM(2013) 83 Lejn Investiment Soċjali għat-Tkabbir u l-Koeżjoni – inkluża l-implimentazzjoni tal- Fond Soċjali Ewropw 2014-2020.

(7) “Pay in Europe in the 21st century”:Rapport ta’ Christine Aumayr-Pintar et al, Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound), April 2014.

(8) Każ C-346/06 Dirk Rüffert v. Land Niedersachsen.

(9) Sors: Eurostat, Structure of earnings survey 2010 (Stħarriġ dwar l-istruttura tad-dħul fl-2010), esklużi l-impriżi b’inqas minn 10 impjegati. Ara, b’mod partikolari, it-tabella 5.34.

(10) Il-leġiżlazzjoni ta’ entità reġjonali ta’ Stat Membru li timponi fuq l-offerenti u s-subappaltaturi tagħhom li jintrabtu li jħallsu paga minima lill-persunal li jkun qed jesegwixxi s-servizzi fil-mira ta’ kuntratt pubbliku nstabet li kienet tikkonforma mal-liġi tal-UE.